DA Den Europæiske Unions Tidende CE 78/10

(2004/C 78 E/0010)

SKRIFTLIG FORESPØRGSEL E-3675/02

af Cristiana Muscardini (UEN) til Kommissionen

(18. december 2002)

Om: EU og den palæstinensiske terrorisme

Terrorattentaterne mod civile israelere finder sted med tragisk regelmæssighed. Det er kun fremgangsmåden, som ændres: I nogle tilfælde er der tale om et selvmordsattentat mod en bus, et pizzeria eller et diskotek, i andre om en snigskytte og i atter andre om, at nogen trænger ind i et hus i en kibbutz og myrder en mor for øjnene af hendes børn. Der er tale om konstante, drypvise hændelser, som spreder rædsel med de mest forskellige former for grusomheder. Undertiden er der en enkelt politisk ansvarlig, en neutral intellektuel eller en enlig avis, som fordømmer disse barbariske handlinger og som erkender, at der er tale om en plan, der er vendt mod genoptagelse af dialogen og en grusom bekæmpelse af det eneste demokrati i denne del af verden. Derimod er EU's tavshed permanent og er tilsyneladende et bevis på, at Unionen ikke er i stand til at spille en mæglende rolle i forbindelse med Mellemøstens fremtid. Uden denne evne er det indlysende, at kun andre stormagter vil kunne bidrage til at fastlægge områdets fremtid.

Mener Kommissionen ikke, at en egentlig balance bør manifestere sig ved en fordømmelse af disse grusomme handlinger og ved, at de betragtes som værende i strid med muligheden for at sikre freden? Da EU finansierer Den Palæstinensiske Myndighed, anser Kommissionen det da ikke for passende at lægge et kraftigt politisk pres på Myndigheden, så den selv offentligt tager afstand fra terrorhandlingerne, og at opfordre den til at gøre en indsats for at standse de grusomme attentater? Mener Kommissionen ikke, at det også er i europæernes interesse at optræde mere troværdigt som mægler for at sikre freden og det israelske demokrati i Mellemøsten?

Svar afgivet på Kommissionens vegne af Chris Patten

(23. januar 2003)

Kommissionen har på det kraftigste fordømt alle voldshandlinger og terrorisme, som har ført til et så tragisk tab af menneskeliv blandt såvel israelere som palæstinensere.

Hvad angår terror og voldshandlinger, har Unionen gjort den palæstinensiske myndighed opmærksom på det ansvar, som den har, med hensyn til bekæmpelse af terrorisme og vil fortsat lægge pres på den palæstinensiske myndighed som det ledende organ med ansvar for opretholdelse af lov og orden i de palæstinensiske områder, for at få den til at gøre en ende på terrorisme og den væbnede intifada, retsforfølge de ansvarlige for kriminelle handlinger og opløse alle terrororganisationer. Den 20. december 2002 fordømte Unionen sammen med sine partnere i den internationale kvartet palæstinensiske ekstremistiske organisationers brutale terrorangreb. Den internationale kvartet har opfordret de arabiske stater til at standse offentlig og privat finansiering og alle former for støtte til grupper, der støtter og er involveret i vold og terror.

Samtidig sættes der ind på at nå til en våbenstilstand, som kan bringe alle terrorhandlinger mod israelere overalt til ophør. Det er bestemt værd at udforske alle forhandlingsløsninger for at gøre en ende på disse forfærdelige anslag.

Som Det Europæiske Råd har udtalt ved mange lejligheder forudsætter en fredelig løsning på konflikten i Mellemøsten fuld anerkendelse af Israels ret til at leve i fred og sikkerhed inden for internationalt anerkendte grænser såvel som dannelse af en levedygtig, uafhængig og demokratisk palæstinensisk stat og en ende på besættelsen af de palæstinensiske områder.